Fremsendt til feriefondens e-boks

Att.: Bestyrelsen

# Fællesbrev til feriefonde – oktober 2021

Hermed fællesbrev 2021 – med tak for godt samarbejde i det forgangne år.

**Ingen afregning af uhævede feriepenge 15. november 2021**

På grund af overgangsordningen til den nye ferielov skal virksomheder først indberette feriepenge for optjeningsåret 2019 i 2022.

Der er altså ikke nogen afregning af uhævede feriepenge i regnskabsåret 2021.

**Information på** [**www.aff.dk**](http://www.aff.dk)

På Arbejdsmarkedets Feriefonds hjemmeside finder i et samlet overblik over de rammer, private feriefonde er underlagt. Her finder i også tidligere fællesbreve.

**Ny tjekliste vedr. opløsning af feriefonde**

Et par af jer har henvendt jer om muligheden for at opløse feriefonden.

Som vi har erfaret det – ud fra den sparsomme praksis, vi har til rådighed – godkender Civilstyrelsen ikke opløsning af en feriefond, hvis nettoaktiver beløber sig til mere end 1 mio. kr.

Vi har udarbejdet en tjekliste vedr. opløsning af feriefonde, i finder det på [www.aff.dk](http://www.aff.dk).

Tak endelig kontakt hvis i har yderligere spørgsmål.

**Brug notenumrene i Bekendtgørelse om feriefonde m.v. når i aflægger regnskab**

Tak for at mange af jer har rettet jeres regnskabsaflæggelse til, så jeres noter følger notenumrene i bekendtgørelsen.

De af jer, der ikke har fået det ordnet, bedes sørge for, at det kommer i orden nu. Vi kan ikke udarbejde relevant ledelsesinformation til overvågning af det samlede felt feriefonde, hvis i bruger hver jeres systematik. Derfor foreskriver bekendtgørelsen det indhold der skal anføres under bestemte notenumre. Vi formidler det gerne til jeres revisorer, hvis i beder dem ringe eller skrive hertil.

**Opgaver i medfør af ferieloven**

Husk jeres forpligtelser i medfør af ferieloven, jf. LBK nr 230 af 12/02/2021. Det gælder:

* § 30, stk. 2 som vedr. udbetaling af ’gamle’ feriepenge
* § 34, stk. 3 som vedr. afregning af uhævede feriepenge til feriefonden – vær opmærksom på at jeres krav på uhævet feriebetaling forældes 5 år efter forfaldsdagen.
* § 34, stk. 4 vedr. opkrævning af morarenter ved for sen indbetaling samt
* § 41, stk. 2 vedr. kontrol med korrekt indbetaling – vi anbefaler i lægger det rimelige niveau for kontrol i samarbejde med jeres revisor.

Arbejdsmarkedets Feriefond arbejder på at skabe mulighed for at tilbyde hjælp til den del af jeres drift – men som det er lige nu skal i selv løse opgaverne.

Vi benytter lejligheden til – lidt på forkant – at ønske jer glædelig jul og godt nytår.

Med venlig hilsen

Arbejdsmarkedets Feriefond

Nina Löwe Krarup, Direktør Lilian Bojesen Mortensen, Fagkoordinator